**La Junta Local de Seguretat fa balanç dels objectius que es va fixar per al 2017 i estableix les prioritats per a aquest any**

**La Junta Local de Seguretat s’ha reunit avui, dijous 12 d’abril, per fer balanç de l’any 2017 pel que fa a la seguretat de la ciutat i fixar els objectius de 2018.**

**Enguany, les prioritats són reduir els robatoris violents, els accidents de trànsit i els robatoris d’habitatges, a més de continuar disminuint els robatoris a l’interior de vehicles.**

La Junta Local de Seguretat, que aplega representants dels diferents cossos de seguretat que actuen al terme municipal del Prat de Llobregat (Policia Local, Mossos d’Esquadra, Policia Nacional i Guàrdia Civil), s’ha reunit avui, dijous 12 d’abril. En la reunió, s’ha fet balanç del grau d’assoliment dels objectius de seguretat a la ciutat durant l’any 2017 i s’han fixat les prioritats per al 2018.

La reunió de la Junta Local de Seguretat, que ha tingut lloc aquest matí a la seu de l’Ajuntament del Prat de la plaça de la Vila, ha estat presidida per l'alcalde, Lluís Tejedor. Per part de l’Ajuntament del Prat, també hi ha assistit el tinent d’alcalde de Seguretat Ciutadana, Joaquim Bartolomé, i l’inspector en cap de la Policia Local, Ramon Dosaigues.

Per part dels Mossos d’Esquadra, hi han participat Manel Josep Hermida, cap de l'Àrea Bàsica Policial del Prat de Llobregat; i Jordi Xirinachs, cap de l'Àrea Bàsica Policial de l'Aeroport. En representació de la Generalitat de Catalunya, també hi ha participat Begonya Curto, sotsdirectora de coordinació de la Policia de Catalunya.

Per part de la Policia Nacional, s’ha comptat amb la presència de Fernando Agoiz, comissari cap del Servei Operatiu de l’Aeroport; i Emiliano Rubio, comissari en cap de la Comissaria de Cornellà i Baix Llobregat. Per part de la Guàrdia Civil hi han assistit Jordi Verger, comandat a l’Aeroport; i José M. Nagore, tinent de la Comandància de Vilanova i la Geltrú.

Els objectius de seguretat que s’havien fixat per a l’any 2017, i que s’han valorat a la reunió d’avui, estaven relacionats amb la millora dels indicadors de robatoris violents, robatoris a l’interior de vehicles, actes de violència i accidentalitat. En aquest sentit, cal destacar la forta reducció dels robatoris a l’interior de vehicles (-21%), que han passat dels 370 de l’any 2016 als 291 de 2017. A llarg de l’any passat, també es van produir 160 robatoris violents, 191 actes violents i 545 accidents de trànsit a la ciutat del Prat, indicadors que es mantenen estables respecte a l’any 2016.

Per això, de cara a l’any 2018, la Junta Local de Seguretat s’ha proposat com a prioritats els objectius de seguir millorant alguns d’aquests indicadors, reduint els robatoris violents i els accidents trànsit, a més de continuar amb la disminució dels robatoris a l’interior de vehicles. A aquests objectius, s’hi afegeix la reducció dels robatoris d’habitatges.

La Junta Local de Seguretat ha valorat molt positivament la cooperació i coordinació entre els diferents cossos de seguretat de l’Estat.

**El Prat de Llobregat, 12 d’abril de 2018**